Na podlagi tretjega odstavka 78. člena Zakona o zdravstveni dejavnosti (Uradni list RS, št. 23/05 - uradno prečiščeno besedilo, 15/08 - ZPacP, 23/08, 58/08 - ZZdrS-E, 77/08 - ZDZdr, 40/12 - ZUJF, 14/13, 88/16 - ZdZPZD In 64/17) je Zdravniška zbornica Slovenije v soglasju z ministrico za zdravje sprejela
PRAVILNIK
o strokovnem nadzoru s svetovanjem na področju opravljanja zdravniške službe
I.	SPLOŠNA DOLOČBA
1. člen
(1)	Pravilnik ureja način izvajanja strokovnih nadzorov s svetovanjem za poklicno skupino zdravnikov in doktorjev dentalne medicine (v nadaljnjem besedilu: zdravniki), ki obsegajo nadzor nad strokovnostjo, kakovostjo in varnostjo dela pri izvajalcu zdravstvene dejavnosti.
(2)	Zdravniška zbornica Slovenije (v nadaljnjem besedilu: zbornica) opravlja strokovni nadzor nad zdravniki, ki imajo licenco zbornice in opravljajo zdravniško službo v Republiki Sloveniji.
(3)	Ne glede na določilo prejšnjega odstavka, zbornica opravlja strokovni nadzor tudi nad zdravniki, ki v skladu z določili zakona, ki ureja postopek priznavanja poklicnih kvalifikacij za opravljanje reguliranih poklicev in določil zakona, ki ureja opravljanja zdravniške službe, v Republiki Sloveniji občasno oziroma začasno opravljajo zdravniško službo.
II.	NADZORNA KOMISIJA
2. člen
(1)	Strokovni nadzor s svetovanjem izvaja nadzorna komisija, ki je sestavljena iz dveh do petih članov  nadzornih zdravnikov, pri čemer ne smejo biti vsi zaposleni pri istem izvajalcu zdravstvene dejavnosti.
(2)	Nadzorne zdravnike imenuje izvršilni odbor zbornice na predlog odbora za strokovno-medicinska vprašanja ali odbora za zobozdravstvo.
(3)	Člane in predsednika nadzorne komisije za izvedbo posameznega strokovnega nadzora imenuje izmed nadzornih zdravnikov in po potrebi zunanjih strokovnjakov s klinik, kliničnih inštitutov ali kliničnih oddelkov Izvršilni odbor zbornice na predlog odbora za strokovno-medicinska vprašanja ali odbora za zobozdravstvo.

3. člen

(1)	Za nadzornega zdravnika je lahko imenovan zdravnik, ki ima najmanj 10 let delovnih izkušenj po pridobitvi licence.
(2)	Vsaj en član nadzorne komisije mora biti specialist iste stroke, kot je nadzorovani zdravnik. Člani nadzorne komisije za doktorje dentalne medicine so lahko tudi doktorji dentalne medicine z 10 leti delovnih izkušenj po pridobitvi licence.
III.	VRSTE STROKOVNEGA NADZORA
1. Redni strokovni nadzor
4.	člen
(1)	Redni strokovni nadzor je nadzor, ki se izvaja na podlagi letnega programa. Pripravi ga odbor za strokovno-medicinska vprašanja in odbor za zobozdravstvo v sodelovanju z drugimi odbori izvršilnega odbora in svetom za izobraževanje, pri čemer upošteva ustrezno zastopanost vseh ravni zdravstvene dejavnosti, sprejme pa izvršilni odbor do 20. decembra za naslednje leto. K letnemu programu daje soglasje minister, pristojen za zdravje.
(2)	Nadzorovane zdravnike se praviloma določi izmed tistih zdravnikov, ki imajo do zadnjega leta licenčnega obdobja zbrano najnižje število kreditnih točk za podaljšanje licence, in zdravnikov, ki sami predlagajo, da se opravi strokovni nadzor nad njihovim delom. Redni strokovni nadzor se pri posameznem zdravniku praviloma opravlja največ enkrat v licenčnem obdobju.
(3)	Sprejeti letni program se objavi v glasilu zbornice.
2. Izredni strokovni nadzor
5.	člen
(1)	 Izredni strokovni nadzor je nadzor, ki se opravi izven sprejetega letnega programa.
(2)	Izredni strokovni nadzor uvede zbornica sama, na zahtevo ministrstva, pristojnega za zdravje, na lasten predlog zdravnika, da se opravi nadzor nad njegovim delom, na predlog Zavoda za zdravstveno zavarovanje Slovenije, bolnika ali njegovega ožjega družinskega člana, zdravstvenega delavca ali zdravstvenega sodelavca, pristojne zbornice ali strokovnega združenja, zastopnika pacientovih pravic ter drugih državnih organov (npr. Varuh človekovih pravic, Komisija za preprečevanje korupcije, Informacijski pooblaščenec).
(3)	Zbornica na prejete predloge za izvedbo nadzora iz prejšnjega odstavka ni vezana.
6.	člen
(1)	Postopek strokovnega nadzora se začne s sklepom o začetku nadzora, ki mora biti nadzorovanemu zdravniku in članom nadzorne komisije osebno vročen vsaj 30 dni pred izvedbo nadzora, in vsebuje:
•	navedbo zdravnika, pri katerem se opravi nadzor,
•	navedbo predsednika in članov komisije, ki jo sestavljajo nadzorni zdravniki iz 2. člena tega pravilnika in po potrebi strokovnjaki s klinik, kliničnih inštitutov ali kliničnih oddelkov, 
•	navedbo namena in predvidenega obsega nadzora, 
•	rok, do katerega naj se nadzor zaključi.
(2)	Pred izvedbo rednega nadzora lahko zbornica zdravniku, ki je predviden za nadzor, pošlje vprašalnik, na podlagi katerega zbornica v sklepu iz prejšnjega odstavka določi nadzorno komisijo in predviden obseg nadzora.
(3)	Če se pred začetkom ali med postopkom strokovnega nadzora ugotovi, da so podani razlogi za sum, da naj bi nadzorovani zdravnik izvršil ali sodeloval pri izvršitvi kaznivega dejanja, mora zbornica nadzorovanega zdravnika, preden z njim opravi pogovor ali s pogovorom nadaljuje, opozoriti, da ni dolžan odgovarjati na vprašanja in da ima pravico do strokovne pomoči odvetnika.
7.	člen
(1)	Sklepu se priloži vprašalnik, razen če je bil vprašalnik zdravniku, ki je predviden za nadzor, v skladu z drugim odstavkom prejšnjega člena poslan že pred izdajo sklepa. Vsebino vprašalnika določita odbor za strokovno-medicinska vprašanja in odbor za zobozdravstvo zbornice. Vsebino vprašalnika zbornica objavi.
(2)	Pred izvedbo izrednega strokovnega nadzora lahko zbornica priporoči izvajalcu izvedbo notranjega nadzora. Do prejema poročila o ugotovitvah notranjega nadzora se lahko zadrži postopek uvedbe izrednega strokovnega nadzora.
(3)	Nadzorovani zdravnik lahko poda v osmih dneh po vročitvi sklepa o nadzoru predlog za spremembo članov nadzorne komisije, o čemer odloči zbornica s sklepom. Pred izdajo sklepa se do predloga opredelita Odbor za strokovna medicinska vprašanja oziroma Odbor za zobozdravstvo.
2. Prisotnost pri strokovnem nadzoru
8.	člen
(1) Pri strokovnem nadzoru so navzoči: 
•	nadzorovani zdravnik,
•	člani nadzorne komisije.
(2) Pri strokovnem nadzoru so lahko navzoči tudi:
•	zdravnik, ki ga predlaga nadzorovani zdravnik,
•	vodja enote izvajalca zdravstvene dejavnosti na željo nadzorovanega zdravnika.
9.	člen
(1)	Redni ali izredni strokovni nadzor se lahko izvede tudi v odsotnosti nadzorovanega zdravnika ali vodje enote, če sta bila pravilno obveščena o nadzoru in ne opravičita svoje odsotnosti oziroma če se izmikata izvedbi nadzora.
(2)	Izredni strokovni nadzor se lahko izvede tudi, če nista prisotna nadzorovani zdravnik in vodja enote.
3. Nadzorna dejanja
10.	člen
(1) Strokovni nadzor s svetovanjem obsega naslednja nadzorna dejanja po presoji nadzorne komisije:
•	pregled listinske dokumentacije in pridobitev njenih kopij,
•	pregled podatkov oziroma dokumentacije, ki se hrani v informatizirani obliki, in pridobitev kopij,
•	pogovor z zdravstvenimi delavci oziroma zdravstvenimi sodelavci ali drugimi zaposlenimi pri izvajalcu zdravstvene dejavnosti,
•	pogovor z bolnikom ali njegovim ožjim družinskim članom, 
•	pregled listin,
•	ogled in pregled posameznih objektov, prostorov, opreme in predmetov izvajalca zdravstvene dejavnosti,
•	fotografiranje ali snemanje na drug nosilec vizualnih podatkov oseb, objektov, prostorov, opreme in predmetov izvajalca zdravstvene dejavnosti,
•	brezplačen, vpogled oziroma pridobitev podatkov iz uradnih evidenc in drugih podatkov, ki se nanašajo na opravljanje zdravstvene dejavnosti nadzorovanega izvajalca zdravstvene dejavnosti oziroma na opravljanje zdravstvenih storitev ali poklica zdravstvenega delavca oziroma zdravstvenega sodelavca,
•	pregled bolnikov ob njihovi predhodni privolitvi, 
•	druga nadzorna dejanja glede na namen nadzora.
(2) V primeru, da nadzorna komisija postopka ne more izvesti v enem dnevu, lahko posamezna opravila v postopku opravi tudi kasneje, vendar najkasneje v roku 30 dni od začetka nadzora. Nadzorna komisija o vsebini in končanju izvedbe teh opravil ustno seznani vse, ki so navzoči pri nadzoru.

V. KONEC POSTOPKA IN UKREPI
11.	člen
(1)	Strokovni nadzor s svetovanjem se zaključi s poročilom iz prvega odstavka 12. člena tega pravilnika ali z odreditvijo ukrepov predsednika zbornice.
(2)	Preden poda nadzorna komisija poročilo predsedniku zbornice, ga pošlje v mnenje nadzorovanemu zdravniku in določi rok, ki ne sme biti krajši od 15 dni, v katerem lahko nadzorovani zdravnik poda svoje mnenje.
(3)	Nadzorna komisija mora poročilo v mnenje nadzorovanemu zdravniku poslati najkasneje v 60 dneh po izvedbi zadnjega nadzornega dejanja iz 10. člena tega pravilnika. Nadzorna komisija mora poročilo predsedniku zbornice podati najkasneje v 30 dneh po prejemu mnenja nadzorovanega zdravnika, oziroma po izteku roka, v katerem bi lahko podal svoje mnenje.
12.	člen
(1)	O ugotovitvah strokovnega nadzora s svetovanjem nadzorna komisija poda poročilo predsedniku zbornice, v katerem lahko predlaga naslednje ukrepe:
•	izboljšanje sistema ali procesa, pri katerem je prišlo do nepravilnosti,
•	odpravo organizacijskih, materialnih in drugih nepravilnosti oziroma pomanjkljivosti,
•	dodatno strokovno usposabljanje nadzorovanega zdravnika,
•	dodelitev mentorja nadzorovanemu zdravniku,
•	vložitev predloga za izvedbo drugega nadzora iz 76. člena Zakona o zdravstveni dejavnosti,
•	odvzem licence nadzorovanemu zdravniku.
(2)	Na podlagi poročila iz prejšnjega odstavka lahko predsednik zbornice odredi ukrepe v skladu z zakonom in določi rok, v katerem mora zavezanec poročati o izvedbi odrejenih ukrepov.
13.	člen
(1)	Naloge, ki jih zbornica opravlja po tem pravilniku, se financirajo iz sredstev proračuna Republike Slovenije.
(2)	Zbornica krije članom nadzorne komisije:
•	potne stroške za potrebe obiska pri nadzorovanemu zdravniku,
•	stroške dela.
14.	člen
(1)	Zbornica vodi evidenco izvedenih nadzorov.
(2)	Zbornica pripravi do 28. februarja letno poročilo o izvajanju nadzorov za preteklo leto, ki ga pošlje ministru, pristojnemu za zdravje.

				VI. PREHODNE IN KONČNE DOLOČBE
15.	člen
Postopki nadzora, ki so se začeli pred uveljavitvijo Zakona o spremembah in dopolnitvah Zakona o zdravstveni dejavnosti (Uradni list RS, št. 64/17), se zaključijo po do takrat veljavnih predpisih.
16.	člen
Z dnem uveljavitve tega pravilnika se preneha uporabljati Pravilnik o strokovnem nadzoru s svetovanjem (Uradni list RS, št. 35/00).
17.	člen
Ta pravilnik začne veljati petnajsti dan po objavi v Uradnem listu Republike Slovenije.

Št.	
Ljubljana, dne 14. junija 2018 EVA 2018-2711-0071
mag. Marko Bitenc, dr. med
Predsednik skupščine
Zdravniške zbornice Slovenije
Soglašam!
Milojka Kolar Celare
Ministrica za zdravje